សង្គ្រាមនៅ​អាហ្វហ្កានីស្ថាន​មិន​សម​នឹង​ការ​ចំណាយ
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​ព្រឹកថ្ងៃអង្គារ ទី​១៣ ខែ​មីនា។
ការស្ទង់មតិមួយរបស់ទូរទស្សន៍ ABC News និងកាសែត Washington Post បង្ហាញថា៦០ភាគរយនៃពលរដ្ឋអាមេរិកាំងមានជំនឿថាសង្គ្រាមក្នុងប្រទេសអាហ្វហ្គានីស្ថានមិនសមនឹងការលះបង់និងចំណាយទេ។ ការស្ទង់មតិនេះបានរកឃើញថាមានតែប្រជារាស្ត្រអាមេរិកាំង៣៥ភាគរយទេដែលមានជំនឿថាកិច្ចខិតខំប្រឹងប្រែងមួយទសវត្សរ៍មកហើយនេះបង្ហាញថាមានភាពសមស្របចំពោះចំណាយនិងការបាត់បង់ជីវិត។ ជាលើកដំបូងហើយក្នុងរយៈពេល៥ឆ្នាំមកនេះដែលពួកសាធារណរដ្ឋដែលបានត្រូវសួរមតិមានចំនួនស្មើគ្នាអំពីថាតើសង្គ្រាមនេះបានបញ្ជាក់ថាសមនឹងការចំណាយរបស់វា។ ការស្ទង់មតិនេះបញ្ជាក់ថា៥៤ភាគរយនៃពលរដ្ឋអាមេរិកាំងទាំងអស់ចង់ឱ្យអាមេរិកដកក្រុមទាហានខ្លួនចេញពីអាហ្វហ្គានីស្ថាន ទោះបីជាកងទ័ពអាហ្វហ្គានីស្ថានគ្មានការហ្វឹកហ្វឺនឱ្យបានគ្រប់គ្រាន់ដើម្បីធ្វើការប្រយុទ្ធក៏ដោយ។ តែការស្ទង់មតិនេះបានរកឃើញថាមនុស្សប្រមាណ៦នាក់ក្នុងបណ្តាពួកប្រជាធិបតេយ្យ១០នាក់និងពួកឯករាជ្យគាំទ្រគោលជំហរនេះ ចំណែកឯមនុស្ស៤នាក់ក្នុងបណ្តាពួកសាធារណរដ្ឋ១០នាក់ទ្រទ្រង់គោលជំហរនេះ។ ក្រុមឃ្លាំមើលបណ្តាញផ្សាយព័ត៌មានសាកលមួយបានចេញផ្សាយបញ្ជីនៃ«សត្រូវរបស់អ៊ីនធឺណេត»របស់ពួកគេសម្រាប់ឆ្នាំ២០១២ ដោយនិយាយយោងដល់ប្រទេសនានាដែលរារាំងសេរីភាពនៃការនិយាយស្តីបញ្ចេញមតិ ឬការប្រើប្រាស់អ៊ីនធឺណេត។ នៅក្នុងសេចក្តីរាយការណ៍ដែលបានត្រូវចេញផ្សាយកាលពីថ្ងៃច័ន្ទ អង្គការអ្នកកាសែតគ្មានព្រំដែនបាននិយាយថាចលនាបះបោរនៅអារ៉ាប់ដែលភាសាអង់គ្លេសហៅថា Arab Spring បានកែប្រែមុខមាត់នៃសេរីភាពអ៊ីនធឺណេត Internet ដោយកត់សម្គាល់ថាប្រទេសនានាដូចជាប្រទេសបារ៉ែន ជាដើមបានរារាំងមិនផ្សាយព័ត៌មាននិងប្រើវិធានការសង្កត់សង្កិនមួយចំនួនដើម្បីរារាំងការធ្វើបាតុកម្ម។ សេចក្តីរាយការណ៍នេះក៏បាននិយាយដែរថាចលនាបះបោរនៅអារ៉ាប់ Arab Spring ក៏បាននាំឱ្យមានការបើកចំហនៃរដ្ឋាភិបាលមួយចំនួនដូចជារដ្ឋាភិបាលលីប៊ីជាដើម។ ពួកតាលីបាន់បានសន្យាថានឹងសងសឹកប្រឆាំងនឹងអ្វីដែលពួកគេហៅថា«ពួកអាមេរិកាំងដ៏សាហាវ» ក្រោយពីពលបាលកងទ័ពជើងគោកអាមេរិកម្នាក់បានបាញ់កាំភ្លើងនៅក្នុងផ្នែកខាងត្បូងនៃប្រទេសបណ្តាលឱ្យអ្នកស្រុក ១៦នាក់ស្លាប់ដោយជាច្រើននាក់ជាពួកកុមារ។ រដ្ឋាភិបាលស៊ីរីនិងពួកសកម្មជនបាននិយាយថាជនស៊ីវិលរាប់សិបនាក់បានត្រូវសម្លាប់នៅក្នុងក្រុងហូម កាលពីប៉ុន្មានថ្ងៃថ្មីៗនេះ ទោះណាជាភាគីទាំងពីរឈ្លោះប្រកែកគ្នាអំពីការទទួលខុសត្រូវដល់មរណភាពនៃពួកជនទាំងនេះ។ ការវាយប្រហារតាមអាកាសដោយប្រទេសអ៊ីស្រាអែលបានបណ្តាលឱ្យជនជាតិប៉ាឡេស្ទីន៤នាក់ស្លាប់ក្នុងតំបន់កាហ្សា ហើយពួកជនសកម្មប្រយុទ្ធ ប៉ាឡេស្ទីនបានបាញ់កាំជ្រួចរ៉ុកកែតថែមទៀតចូលក្នុងប៉ែកខាងត្បូងអ៊ីស្រាអែល ក្នុងថ្ងៃទីបួននៃអំពើហិង្សាដែលនាំឱ្យមានកង្វល់ពីសហគមន៍អន្តរជាតិ។ ពួករដ្ឋមន្ត្រីហិរញ្ញវត្ថុនៃក្រុមប្រទេសទាំង១៧ដែលប្រើប្រាស់ប្រាក់អឺរ៉ូមានគម្រោងនឹងយល់ព្រមដល់ការផ្តល់ប្រាក់ជំនួយថ្មីៗឱ្យដល់ប្រទេសក្រិកដែលមានទឹកប្រាក់១៧២ពាន់លានដុល្លារ ទោះបីជាពួកគេកំពុងមានកង្វល់អំពីអេស៉្បាញ ដែលមិនមានជោគជ័យក្នុងការសម្រេចគោលបំណងរបស់ខ្លួនក្នុងការធ្វើមិនឱ្យមានឱនភាពនៅឆ្នាំនេះ។ សេដ្ឋកិច្ចឥណ្ឌាបានបង្ហាញសញ្ញានៃការរើបទ្បើងវិញនៅក្នុងរយៈពេល២ខែដំបូងនៃឆ្នាំ២០១២ ដោយផលិតកម្មឧស្សាហកម្មក្នុងខែមករាបានលូតលាស់ក្នុងល្បឿនលឿនបំផុតក្នុងរយៈពេល៧ខែ ហើយការលក់រថយន្តក៏បានកើនទ្បើងដល់ចំនួនច្រើនបំផុតក្នុងខែកុម្ភៈ។